Ζέτα Δούκα

Η **Ζέτα (Γεωργία) Δούκα** (γεν. Αθήνα, 24 Νοεμβρίου 1973) είναι Ελληνίδα ηθοποιός, παρουσιάστρια, συγγραφέας και ιδρύτρια της μη κερδοσκοπικής εταιρίας «Anasa», που υποστηρίζει ανθρώπους πάσχοντες από διατροφικές διαταραχές.

Είναι απόφοιτη της Δραματικής Σχολής «Ίασμος» και έχει παρακολουθήσει μαθήματα φωνητικής από τη σοπράνο Ελένη Καραγιάννη. Επίσης, έχει αποφοιτήσει από το Τμήμα Φυσικοθεραπείας της Σχολής Επαγγελμάτων Υγείας και Πρόνοιας του Τεχνολογικού Εκπαιδευτικού Ιδρύματος Αθήνας.

Ξεκίνησε την πορεία της ως ηθοποιός σε τηλεόραση, θέατρο και κινηματογράφο το 2000. Κάποιες από τις πιο γνωστές τηλεοπτικές της συμμετοχές είναι στις σειρές *[[Η ώρα η καλή]]*, *[[1 μήνας και κάτι]]*, *[[Λάκης ο γλυκούλης]]*, *[[Οι Βασιλιάδες]]* και *[[Μοντέρνα Οικογένεια]]*. Κινηματογραφικά έχει πρωταγωνιστήσει στις ταινίες *[[Το φιλί της Ζωής]]*, *[[Νήsos]]*, *Ο μαγικός καθρέφτης* και ''Καζαντζάκης''.

## Πρώτα Χρόνια
Γεννήθηκε στις 24 Νοεμβρίου του 1973 στην Αθήνα όπου και μεγάλωσε. Μετά το σχολείο, σπούδασε στο Τμήμα Φυσικοθεραπείας της Σχολής Επαγγελμάτων Υγείας και Πρόνοιας του Τεχνολογικού Εκπαιδευτικού Ιδρύματος Αθήνας και αφού αποφοίτησε δούλεψε ως Φυσικοθεραπεύτρια στο Νοσοκομείο ΚΑΤ. Τότε αποφάσισε να γίνει ηθοποιός κι έτσι φοίτησε στη Δραματική Σχολή «Ίασμος» του Βασίλη Διαμαντόπουλου.

## Καριέρα
### Τηλεόραση
Το 2000 έκανε την πρώτη της εμφάνιση στην τηλεόραση στην κοινωνική σειρά της ΕΤ1 *Εκτός πορείας*, έχοντας ένα μικρό ρόλο. Τη σεζόν 2001-2002 ήταν μέρος του καστ της σειράς του Alpha TV *Νιρβάνα* ενώ την ίδια περίοδο υποδύθηκε τη *Λένα Ζουζού* στην κωμική σειρά του Μανούσου Μανουσάκη *[[Για μια γυναίκα και ένα αυτοκίνητο]]*. Τη σεζόν 2003-2004 είχε το ρόλο της *Αντιγόνης Καρύδη* στη σειρά *Το παιχνίδι της συγνώμης* σε σκηνοθεσία Μανούσου Μανουσάκη.

Ο πρώτος της πρωταγωνιστικός ρόλος, που την κατέστησε ιδιαίτερα γνωστή στο ευρύ κοινό, ήταν αυτός της επιχειρηματία *Τζένης Επιτροπούλου* στην κωμική σειρά του Mega Channel *[[Η ώρα η καλή]]*. Εκεί τις σεζόν 2004-2006 συμπρωταγωνίστησε μαζί με τον Πάνο Μιχαλόπουλο, τη Μπέσυ Μάλφα, τη Ρίκα Διαλυνά και την Κάρμεν Ρουγγέρη. Αποχώρησε από τη σειρά μετά το τέλος του δεύτερου κύκλου όταν ανέλαβε τον πρωταγωνιστικό ρόλο στην κωμική σειρά του ANT1 *Πλάκα μου κάνεις* τη σεζόν 2006-2007. Το 2007 πρωταγωνίστησε στο επεισόδιο "Έγκλημα στο Κολωνάκι" της αστυνομικής σειράς αυτοτελών επεισοδίων *[[Οι ιστορίες του αστυνόμου Μπέκα]]*. Από το 2007 μέχρι το 2008 πρωταγωνίστησε μαζί με τον Αλέξη Γεωργούλη στη ρομαντική κομεντί *[[1 μήνας και κάτι]]*. Τη σεζόν 2008-2009 έκανε το ντεμπούτο της ως παρουσιάστρια αναλαμβάνοντας την παρουσίαση του reality του Mega Channel *Extreme makeover*. Η ίδια αποχώρησε από την εκπομπή μετά τη μετάδοση των πρώτων επεισοδίων καθώς δεν έμεινε ευχαριστημένη με το concept της εκπομπής.

Παράλληλα την ίδια χρονική περίοδο ξεκίνησε να πρωταγωνιστεί μαζί με τον Πέτρο Φιλιππίδη στην κωμική σειρά του Mega Channel *[[Λάκης ο γλυκούλης]]*. Εκεί για δύο σεζόν υποδυόταν τη συμφεροντολόγα *Βούλα* που προσπαθούσε να επωφεληθεί οικονομικά από τον *Λάκη*. Το 2010 είχε ένα ρόλο πέντε επεισοδίων στη δραματική σειρά του Χριστόφορου Παπακαλιάτη ''4'', υποδυόμενη μία τρανς γυναίκα. Από το 2011 μέχρι το 2013 υποδύθηκε τη *Χριστίνα Ροζάκη* στην καθημερινή κωμική σειρά *[[Οι Βασιλιάδες]]*. Στις αρχές του 2013 ξεκίνησε να παρουσιάζει την εκπομπή με θέματα υγείας *Alpha Check Up* κάθε Σαββατοκύριακο στον Alpha. Τις σεζόν 2013-2015 πρωταγωνίστησε στην οικογενειακή σειρά *[[Μοντέρνα Οικογένεια]]*, που αποτέλεσε την ελληνική εκδοχή της σειράς *Modern Family*. Τη σεζόν 2015-2016, παρουσίασε την ενημερωτική εκπομπή «Ζω καλύτερα» και το 2017, είχε πρωταγωνιστικό ρόλο στη σειρά «AR3NA». Το 2019, παρουσίασε την ενημερωτική εκπομπή *Thrive*, ενώ το 2020 ερμήνευσε έναν από τους πρωταγωνιστικούς ρόλους στην κωμική σειρά *[[Το καφέ της Χαράς]]*. Το 2022 συμμετείχε στη σειρά  Όρκος *στο [[ΕΡΤ1]]*  *Ψέματα στο [[ALPHA]]  Τη σεζόν 2022-2023 θα πρωταγωνιστήσει στη σειρά Άγρια Γη στο [[ΣΚΑΪ Τηλεόραση|ΣΚΑΪ]]*

### Θέατρο
Έκανε το θεατρικό της ντεμπούτο τη σεζόν 2000-2001, με την παράσταση «Shirley Valntine» που ανέβηκε στο Θέατρο Ήβη. Ακολούθησε η παράσταση «Μάλα» (2001-2002, Θέατρο Παλλάς) και η «Πενθεσίλεια» (καλοκαίρι 2002, Αρχαίο Θέατρο Επιδαύρου). Τη σεζόν 2002-2003 συμμετείχε στις παραστάσεις «Διατροφή και άλλες κινήσεις του τίποτα» & «Not I» στο Απλό Θέατρο ενώ τη σεζόν 2003-2004 στη παράσταση «Συνένοχοι» στο Θέατρο Αμιράλ.

Έχει παίξει επίσης στις παραστάσεις «Μπράιαν» (2004-2005, Θέατρο Χώρα), «Αιδοίων Μονόλογοι» (2005-2006, Θέατρο Πειραιώς 117), «Σεσουάρ για δολοφόνους», (2006-2007, Θέατρο Αποθήκη), «Ο Συλλέκτης» (2007-2008, Θέατρο 104), «Πιο κοντά» (2008-2009, Θέατρο Αθηνά), «No Shakespeare, Please» (2009-2010, Θέατρο Casablanca Music Hall), «Angels in America» (καλοκαίρι 2010, Θέατρο Πειραιώς 260), «Μαύρη κωμωδία» (2010-2011, Θέατρο Μουσούρη), «Γράμμα σε ένα παιδί» (2012, Θέατρο Κάππα & Θέατρο Αυλαία Θεσ/νικης), «Οδύσσεια» (2012-2013, Εθνικό Θέατρο), «Τρωάδες» (καλοκαίρι 2014, περιοδεία), «Η Μελωδία της Ευτυχίας» (2014-2015, Θέατρο Παλλάς), «Faith» (2016-2017, Θέατρο Γκλόρια), «Γοργόνες και Μάγκες» (2017-2018, Θέατρο Μπόντγουεϊ). «Γράμμα σ' ένα παιδί» (2018, Θέατρο Αλκμήνη & Θέατρο Αυλαία Θεσ/νικης) και «Η Ετυμηγορία» (2024-2025, Κέντρο Πολιτισμού «Ελληνικός Κόσμος»).

### Κινηματογράφος
Κινηματογραφικά έχει παίξει σε πέντε ταινίες. Το ντεμπούτο της έγινε το 2007 με την ταινία του Νίκου Ζαπατίνα, «Το φιλί της Ζωής», που έκοψε πάνω από 250.000 εισιτήρια πανελλαδικά και αποτέλεσε επιτυχία της χρονιάς. Ακολούθησαν οι πρωταγωνιστικοί ρόλοι στις ταινίες «Νήsος» (σκην. Χρήστου Δήμα) το 2009, «Νήsos 2: Το κυνήγι του χαμένου θησαυρού» (σκην. Αντώνη Αγγελόπουλου) το 2011, «Μαγικός Καθρέφτης» (σκην. Χρήστου Δήμα) το 2016, η οποία αποτέλεσε την πρώτη μεγάλου μήκους 3D ελληνική ταινία και «Καζαντζάκης» (σκην. Γιάννη Σμαραγδή) το 2017, όπου υποδύθηκε τη Μελίνα Μερκούρη.

## Άλλες ασχολίες

### ANASA
Τον Μάιο του 2007 ίδρυσε, σε συνεργασία με ομάδα επιστημόνων, τη μη κερδοσκοπική εταιρία «ANASA» με στόχο την ενημέρωση, την πρόληψη και τη θεραπεία ανθρώπων που πάσχουν από Διατροφικές Διαταραχές.

Αφορμή στάθηκε η προσωπική της εμπειρία με τις διατροφικές διαταραχές. Συγκεκριμένα, έχει δηλώσει: "*Έχω ζήσει πολλά πράγματα στη ζωή μου με το δυσκολότερο όλων την ιστορία που πέρασα με την ανορεξία και τη βουλιμία από τα 15 μου μέχρι τα 25-26 μου. Οι διατροφικές διαταραχές είναι ψυχικές αρρώστιες και ο ρίζες τους είναι πολύ βαθιά. Σε ηλικία 17 ετών ήμουν 42 κιλά, για 9 μήνες δεν είχα περίοδο, με συνέπειες γενικότερα σε όλο μου το σώμα*".

### Συγγραφή
Το 2021 κυκλοφόρησε το πρώτο της παιδικό βιβλίο, με τίτλο «Έλλα & Άλλυ: Είσαι Δυνατή» από τον εκδοτικό οίκο Key Books.

## Προσωπική ζωή

### Σχέσεις - Οικογένεια
Στις αρχές της δεκαετίας του 2000 υπήρξε ζευγάρι με τον τραγουδιστή-συνθέτη Νίκο Καρβέλα. Από το 2013 μέχρι το 2023 ήταν σε σχέση με τον γυμναστή Μιχάλη Χατζαντωνά και απέκτησε μαζί του μια κόρη, τη Θάλεια (γενν. 2 Απριλίου 2016).

### Κίνημα #MeToo
Τον Ιανουάριο του 2021, σε συνέντευξη της υποστήριξε ότι κατά την περίοδο 2008-2009, στην διάρκεια της συμμετοχής της στη θεατρική παράσταση «Πιο κοντά», ήταν αποδέκτης ψυχολογικής, λεκτικής και σωματικής βίας από τον Γιώργο Κιμούλη, περιστατικό που ο ίδιος διέψευσε και για το οποίο κινήθηκε εναντίον της νομικά. Αφορμή για την κοινοποίηση του περιστατικού αυτού, όπως είπε η ίδια, απετέλεσε η εξομολόγηση περί σεξουαλικής κακοποίησης που προηγήθηκε από την ολυμπιονίκη Σοφία Μπεκατώρου, τονίζοντας όμως ότι η ίδια δεν αναφέρεται σε σεξουαλική βία.

## Παραπομπές


## Εξωτερικοί σύνδεσμοι
* https://web.archive.org/web/20111212015038/http://www.zetadouka.com/main.htm
* http://www.mygreek.fm/el/biography/Douka-Zeta 

Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί τηλεόρασης
Κατηγορία:Ελληνίδες τηλεπαρουσιάστριες